Непълнозъби
Непълнозъбите (Xenarthra или Edentata) са група плацентни бозайници разпространени в Централна и Южна Америка, която обединява мравояди, ленивци и броненосци.

Обща характеристика 
Непълнозъбите, както говори наименованието, се характеризират със слаба диференциация или пълна липса на зъби. Освен това имат съкратен брой пръсти въоръжени с дълги и яки нокти, мозъкът им е примитивен, слабо набразден или почти гладък и имат най-бавния метаболизъм сред всички живородни бозайници.

Еволюция 
Непълнозъбите се смятат за едни от най-примитивните съвременни плацентни бозайници. Появата им се отнася към ранния терциер, преди около 60 милиона години (малко след края на мезозойската ера)

Класификация 
В по-старата литература Непълнозъбите се срещат под научното наименование Edentata, което ще рече беззъби. Разред Edentata е включвал също Люспениците и Тръбозъбите, но в съвременната литература тези бозайници се отделят в самостоятелни разреди. Настоящето латинско наименование на Непълнозъбите Xenarthra всъщност означва необичайностави, заради необичайното за бозайници устройство на ставите на гръбначните прешлени. От друга страна в последно време мравоядите и ленивците се отделят от броненосците, като разред Xenarthra, вече като надразред, се дели на два отделни разреда: Pilosa (мравояди и ленивци) и Cingulata (броненосци).

 надразред Xenarthra – Непълнозъби
 разред Pilosa (Flower, 1883)
 подраред Vermilingua (Illiger, 1811) – Мравояди
 семейство Myrmecophagidae – Мравояди
 семейство Cyclopedidae (Pocock, 1924) – Мравояди джуджета
 подразред Folivora (Phyllophaga) (Delsuc, Catzeflis, Stanhope, and Douzery, 2001) – Ленивци
 семейство Bradypodidae – Трипръсти ленивци
 семейство Megalonychidae (Ameghino, 1889) – Двупръсти ленивци
 разред Cingulata (Illiger, 1811) – Броненосци
 семейство Dasypodidae (Gray, 1821) – Броненосцови

Източници